system
Răspunde în limba română, în stilul Wikipedia, cat mai corect gramatical.
user
Ce poți spune despre Cristian Tudor Popescu?
assistant
Cristian Tudor Popescu () este un inginer român care s-a făcut remarcat, după 1989, ca scriitor, filmolog, jurnalist la ziarul "Adevărul". A fost director fondator al ziarului "Gândul", după ce în 2005 a plecat de la "Adevărul", împreună cu o parte din redacție. Are un doctorat în cinematografie, cu o teză pe tema propagandei și manipulării în filmul românesc. Jurnalistica sa e caracterizată de o înaltă plasticitate a limbajului, precum și de exprimarea de judecăți tăioase, inechivoce și pesimiste.

Biografie 

Cristian Tudor Popescu s-a născut la data de 1 octombrie 1956 în orașul București. A absolvit în anul 1981 Facultatea de Automatică și Calculatoare din București, obținând diploma de inginer.

Numele său real este Cristian Popescu, însă și-a adăugat prenumele tatălui, Tudor, datorită unei înțelegeri cu poetul Cristian Popescu care presupunea ca primul dintre cei doi care va publica un text să își păstreze numele, iar celălalt să facă o schimbare care să îi deosebească.

Înainte de a fi devenit un ziarist recunoscut, el s-a remarcat ca autor de proză științifico-fantastică.

Din anul 1991 a fost angajat al cotidianului Adevărul, ca redactor șef adjunct (1991-1996) și apoi ca redactor-șef (1996-2005). De asemenea, a fost redactor-șef al săptămânalului Adevărul literar și artistic (1992-2005).

În martie 2003, după decesul lui Dumitru Tinu, este ales președinte al Clubului Român de Presă, demisionând din această funcție în noiembrie 2006, pe motiv că „ziariștii au devenit, în prea mare măsură, niște mercenari”. În februarie 2007, Cristian Tudor Popescu a candidat la aceeași funcție pentru încă un an și a fost votat cu 113 voturi pentru, 16 împotrivă și 8 abțineri.

În anul 2005, a demisionat de la cotidianul Adevărul alături de alți 81 de jurnaliști și, împreună cu Mircea Dinescu, a fondat ziarul Gândul. La data de 12 ianuarie 2008, Cristian Tudor Popescu a demisionat din funcția de director al cotidianului „Gândul”, însă a rămas editorialist al publicației.

A avut numeroase apariții în mass-media, îndeosebi în cadrul unor talk-show-uri, Cap și Pajură (Realitatea Tv,  împreună cu Emil Hurezeanu), CineTePrinde (în calitate de critic și istoric de film), Întâlnire cu presa (ProTv, împreuna cu Dumitru Tinu), Scurt pe doi (Tvr1, împreuna cu Ralu Filip), Cap limpede (Digi 24, împreuna cu Claudiu Pândaru), Cinematepeca (Digi 24, în calitate de critic și istoric de film), Cap la Cap (Recorder, împreună cu Anca Simina). Din 2012 până în prezent, emisiunea Judecata de Joi de la radio Europa FM.  

Declarat, pe baza sondajelor de opinie, de 4 ori consecutiv ziaristul și analistul politic nr. 1 al României, în anii 2005, 2006, 2007, 2008.. Deținător al premiului european pentru jurnalism al Fundației ZEIT-Stiftung, în valoare de 10.000 euro, în anul 2002. Distins cu Ordine dei Giornalisti, înmânat de președintele Italiei, Carlo Azeglio Ciampi, în decembrie 2004.

Pe 30 iulie 2015, Cristian Tudor Popescu și-a anunțat demisia de la ziarul online Gândul, unde ocupa funcția de editorialist. În același an a lansat împreună cu Claudiu Pândaru, Florin Negruțiu și Alex Livadaru proiectul editorial Republica.ro.

Activitatea de jurnalist s-a suprapus cu cea de comentator politic. În prezent este comentator politic la postul de radio Europa FM.

Un pasionat de tenis și de filme, Cristian Tudor Popescu publică adesea cronici dedicate ambelor domenii. A analizat revenirea antrenorului Daren Cahill in echipa Simonei Halep. Totodată a criticat festivismul produs de Ion Țiriac pentru Simona pe Arena Națională după Wimbledon.

Cristian Tudor Popescu este filmolog, doctor în cinematografie } al Universității Naționale de Artă Teatrală și Cinematografică I.L. Caragiale, unde a susținut un curs de Tehnici de Manipulare și Propagandă în Cinematografie și Televiziune.

Afilieri 
 Membru al Uniunii Cineaștilor din România (UCIN).

Operă

Bibliografie selectivă 

 1987 -- Planetarium, Editura Albatros - Premiul Congresului European de science fiction, Montpellier, Franța
 1991 -- Vremea mânzului sec, Editura Cartea Românească; ediția a doua, 1998, Editura Polirom
 1993 -- Imperiul oglinzilor strâmbe, Societatea Adevărul - antologie de literatură științifico-fantastică
 1997 -- Copiii fiarei (DU Style); ediția a doua, 1998, Editura Polirom
 1998 -- Timp mort, Editura Polirom
 2000 -- Omohom - ficțiuni speculative, Editura Polirom
 2000 -- România abțibild, Editura Polirom
 2001 -- Un cadavru umplut cu ziare, Editura Polirom
 2004 -- Nobelul românesc, Editura Polirom
 2004 -- Sportul minții, Editura Humanitas
 2004 -- Libertatea urii, Editura Polirom
 2005 -- Trigrama Shakespeare – Ficțiuni speculative
 2007 -- Luxul mortii - Editura Polirom
 2009 -- Cuvinte rare - Editura Polirom
 2011 -- Filmul surd în România mută: politică și propagandă în filmul românesc de ficțiune (1912-1989) - Editura Polirom  — Premiul Academic al Uniunii Cineaștilor din România, pe anul 2011.
 2013 -- Filmar - Editura Polirom 
 2016 -- Viața și Opera, Editura Polirom
 2022 -- Dumnezeu nu e mort, Editura Polirom

Volume colective  
 Răcani, pifani și veterani. Cum ne-am petrecut armata, coord. de Radu Paraschivescu - Radu Paraschivescu, Radu Naum, Adrian Georgescu, Cristian Tudor Popescu, Radu Cosașu, Traian Ungureanu, Șerban Foarță, Călin-Andrei Mihăilescu, Dan C. Mihăilescu, Cătălin Ștefănescu, Tudor Octavian; Ed. Humanitas, 2008;

Traduceri 

 Stanislaw Lem - Edificiul nebuniei absolute, Editura Univers, 1995

Cărți audio 

Doar vocea aparține lui Cristian Tudor Popescu, el nefiind autorul acestor cărți.
 2008 -- Charles Seife, Zero. Biografia unei idei periculoase (Matematica de la zero. Fizica lui zero) - Editura Humanitas

Aprecieri critice

Amenzi 
În 2014, Colegiul director al Consiliului Național pentru Combaterea Discriminării (CNCD) a hotărât în unanimitate amendarea lui Cristian Tudor Popescu cu 2.000 de lei pentru discriminarea romilor într-un articol din ziarul "Gândul". Fragmentul din ziar suna așa: „Astă toamnă am participat la Paris la o întâlnire internațională. Cea mai neplăcută situație de care m-am lovit a fost confundarea, voită sau nu, a țiganilor autori de infracțiuni pe bandă rulantă în Franța cu români. M-am străduit cât am putut să explic că acești țigani hoți, cerșetori, criminali, nu au legătură cu românii. Că au o cultură internațională a fărădelegii, proprie etniei lor, căreia trebuie să-i facă față întreaga Europă, nu România de una singură.” CNCD a decis că respectivul fragment „reprezintă discriminare și încalcă dreptul la demnitate al persoanei, conform art. 2, alin. (1) coroborat cu art. 15 din O.G. nr. 137/ 2000, republicată, cu modificările și completările ulterioare”. Replica lui Cristian Tudor Popescu, în editorialul Pot să votez un țigan la președinția României, din Gândul, 7 august 2014. Deși a considerat decizia nedreaptă, Popescu a plătit amenda și nu a contestat-o. În alte cazuri ulterioare, când atacurile sale dure la adresa unor personalități publice s-au soldat cu amenzi din partea CNCD, Popescu le-a contestat cu succes în instanță.

În 2018, în timpul guvernării Vioricăi Dăncilă, Popescu a numit-o pe Dăncilă „pavian cu mantie” într-o emisiune la Digi 24. A fost amendat cu 1.000 lei de CNCD, care a considerat că această comparație este o hărțuire și o încălcare a dreptului la demnitate. În urma contestației depuse în Justiție, amenda a fost anulată de Curtea de Apel București.

C.T. Popescu a publicat în  un articol critic la adresa patriarhului Daniel, pe care l-a numit „Satana în sutană”. Biserica ortodoxă a reacționat, numindu-l „diavol”, „om mic și veninos”, „cap pleșuv și deloc limpede” (cu referire la emisiunea Cap limpede de la Digi24 pe care o prezenta Popescu). Popescu a fost amendat cu 5.000 lei de CNCD, care a considerat că articolul ar încălca dreptul la demnitate al patriarhului. În urma contestației depuse în Justiție, amenda a fost anulată de Curtea de Apel București.

Note

Legături externe 
 
Interviuri
 CTP: „Mă retrag, dar nu mâine”, 4 ianuarie 2006, Evenimentul zilei
 Cristian Tudor Popescu: „M-a durut ajutorul dat lui Iliescu“, 22 mai 2010, Adevărul
 Cristian Tudor Popescu: „Revoluția din ’89 a fost comunistă“, 21 mai 2010, Adevărul
 Cristian Tudor Popescu: „În '90, Ion Iliescu însemna ceva pentru mine", 20 mai 2010, Cristian Delcea, Mihai Voinea, Adevărul
 AUDIO Cristian Tudor Popescu, jurnalist: „La chimie am trecut pentru că jucam handbal“, 17 iulie 2011, Carmen Constantin, Adevărul
 VIDEO Cristian Tudor Popescu: „Am plâns la King Kong”, 18 noiembrie 2010, Andrei Crăciun, Cristian Delcea, Adevărul
 Cristian Tudor Popescu: In Romania, pana si apocalipsa o sa-si franga gatul , 21 decembrie 2012, Mediafax, Revista Tango
Dialoguri
 Adrian Păunescu de vorbă cu Cristian Tudor Popescu despre Mihai Eminescu, Corneliu Coposu, literatură și viață, 10 noiembrie 2010, Gândul

Vezi și
Antologia science-fiction Nemira '94

Nașteri în 1956
Antologiști români
Autori români
Directori români de ziare
Jurnaliști români în viață
Scriitori români de literatură științifico-fantastică
Bucureșteni
Ingineri români în viață